《题龙翔观》
宋代·吕声之

曾到龙翔不记年，两峰巍压水中天。
潮生潮落青芜外，人去人来白鹭边。
四接远游僧万笠，重新旧观屋千椽。
东南送目秋无际，隔岸人家问钓船。

作者简介：绍兴新昌人，字大亨。以能诗名。师陈傅良而友蔡幼学，同升太学。宁宗嘉定间历官宿松尉、平阳丞，终昭信军节度推官。有《沃洲杂咏》。